钦定古今图书集成/理学汇编/文学典/第021卷 > 路粹
## 钦定古今图书集成/理学汇编/文学典/第021卷 > 路粹

按《魏志王粲传》陈留路粹注，《典略》曰：“粹字文蔚，少学
于蔡邕。初平中，随车驾至三辅。建安初，以高才与京
兆严像擢拜尚书郎。像以兼有文武，出为扬州刺史。
粹后为军谋祭酒，与陈琳、阮瑀等典记室。及孔融有
过，太祖使粹为奏，承指数致融罪，其大略言：融昔在
北海，见王室不宁，招合徒众，欲图不轨，言我大圣之
后也，而灭于宋，有天下者何必卯金刀？”又云：“融为九
列，不遵朝仪，秃巾微行，唐突宫掖。又与白衣祢衡言
论放荡，衡与融更相赞扬，衡谓融曰：‘仲尼不死也’。融
答曰：‘颜渊复生’。”凡说融，诸如此辈辞语甚多。融诛之
后，人睹粹所作，无不嘉其才而畏其笔也。至十九年，
粹转为秘书令，从大军至汉中，坐违“禁贱请驴”伏法。
太子素与粹善，闻其死，为之叹惜，及即位，特用其子
为长史。